SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 16

**2019. gada 29. janvārī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

Juris Jurašs, *priekšsēdētājs*

Aldis Blumbergs, *priekšsēdētaja biedrs*

Edvīns Šnore, *sekretārs*

Jānis Ādamsons

Raimonds Bergmanis

Ivans Klementjevs

Ainārs Latkovskis

Kaspars Ģirģens

Juris Rancāns

Mārtiņš Staķis

uzaicinātie:

• Iekšlietu ministrijas Valsts sekretāra vietnieks, Juridiskā departamenta direktors *Vilnis Vītoliņš;*

• Iekšlietu ministrijas, Nozares politikas departamenta vecākais referents *Ronalds Petrovskis;*

• Valsts policijas Galvenās kārtības policijas pārvaldes priekšnieka vietnieks, Koordinācijas un kontroles pārvaldes priekšnieks *Lauris Arājs;*

• Latvijas Pašvaldību savienības padomniece *Vineta Reitere;*

• Latvijas Pašvaldību savienības pārstāve *Ivita Peipiņa;*

• Latvijas Pašvaldību savienības pārstāvis *Egils Vidriks;*

• Vides aizsardzības un reģionālās attīstības ministrijas Pašvaldību departamenta direktors *Aivars Mičulis;*

• Veselības ministrijas Sabiedrības veselības departamenta Vides veselības nodaļas vadītāja *Jana Feldmane;*

• Veselības ministrijas Veselības aprūpes departamenta direktore *Līga Šerna;*

• Neatliekamā medicīniskās palīdzības dienesta direktore *Liene Cipule;*

• Neatliekamā medicīniskās palīdzības dienesta direktora vietniece attīstības un speciālo funkciju jautājumos *Māra Dīriņa;*

• Nacionālā veselības dienesta Rīgas Nodaļas vadītājas vietniece *Sanita Janka;*

• Kultūras ministrijas Mediju politikas nodaļas juriskonsulte *Sanda Irbe;*

• Saeimas Juridiskā biroja vec. jur. padomniece *Līvija Millere;*

• **AIKNK vecākā konsultante *Ieva Barvika*, konsultanti: *Margita Markevica, Daina Sunepa,*  *Māris Veinalds*.**

**Sēdi vada:** komisijaspriekšsēdētājs J.Jurašs

**Sēdi protokolē:** konsultanteM.Markevica

**Sēdes veids:** atklāta

Darba kārtība:

1. Grozījums Aizturēto personu turēšanas kārtības likumā (Nr. 20/Lp13) 3. lasījums.

2. Grozījumi likumā “Par policiju” (Nr. 2/Lp13) 2.lasījums.

**J.Jurašs**: informē par sēdes darba kārtību un aicina izskatīt darba kārtības pirmo punktu - likumprojektu **“Grozījums Aizturēto personu turēšanas kārtības likumā”** (Nr. 20/Lp13). trešajam lasījumam priekšlikumi nav iesniegti. Aicina likumprojektu atbalstīt un virzīt izskatīšanai Saeimā trešajā lasījumā.

*Deputāti likumprojektu atbalsta.*

Lēmums:

- likumprojektu “Grozījums Aizturēto personu turēšanas kārtības likumā” (Nr. 20/Lp13) atbalstīt un virzīt izskatīšanai Saeimā trešajā lasījumā.

**J.Jurašs**: aicina izskatīt darba kārtības otro punktu likumprojektu – **“Grozījumi likumā “Par policiju”” (Nr. 2/Lp13).** Iesniegti četri priekšlikumi. Aicina iesniedzēju pamatot 1.priekšlikumu.

**V.Reitere**: skaidro, ka piedāvāts mainīt vietu uzskaitījumu secību, kurp jānogādā persona. Kaut arī visi policijas darbinieki ir apguvuši pirmās palīdzības sniegšanu, var un prot to sniegt, tomēr šādos gadījumos likumdevējs nedrīkst uzlikt policijas darbiniekam medicīnas darbinieka pienākumu izvērtēt personas veselības stāvokli. Tādēļ, primāri, policijas darbiniekam uz notikuma vietu ir jāpieaicina Neatliekamās medicīniskās palīdzības dienests (turpmāk - NMPD), un tikai NMPD darbinieki kā speciālisti ir tiesīgi dot rakstisku slēdzienu par personas veselības stāvokli.

**E.Vidriks**: vērš uzmanību uz vārda “iestāde” lietojumu, apzīmējot atskurbšanas pakalpojumu sniedzējus. Pakalpojumu sniedzēji var būt ne tikai valsts iestādes, bet arī biedrības un nodibinājumi.

**V.Vītoliņš:** priekšlikumu neatbalsta. Norāda, ka 12.pants regulē policijas darbinieku tiesības. Uzskata, ka priekšlikums neatbilst panta jēgai un arī būtu nesamērīgs resursu patēriņš.

 **L.Šerna**: neatbalsta priekšlikumu, akcentējot ka NMPD primārais uzdevums ir sniegt neatliekamo palīdzību dzīvībai bīstamos gadījumos. Risinājums varētu būt medicīnas darbinieks atskurbtuvē, kas izvērtētu personas stāvokli.

**A.Mičulis**: atbalsta priekšlikumu, jo tas sniedz papildu garantijas cilvēka veselības un dzīvības saglabāšanai. Norāda, ka šis ir politiskās izšķiršanās jautājums un ka Ministru kabinetā nav politiskas vienprātības attiecībā uz atbildīgo institūciju.

**J.Ādamsons**: neatbalsta priekšlikumu, norāda uz problēmām nodrošināt tajā ietvertās prasības lauku rajonos.

**L.Cipule**: neatbalsta priekšlikumu. Uzskata, ka tajā ietvertā prasība attiecībā uz NMPD rakstiskā atzinuma sniegšanu ir nesamērīga un tam nav arī nepieciešamo resursu, proti, ārstu palīgi un feldšeri šādu atzinumu nav tiesīgi sniegt.

**L.Millere:** norāda, ka 12.pantā noteiktas policijas darbinieku vispārējas tiesības. Likumā nebūtu iekļaujamas detaļas. Normas realizācijas kārtība deleģējama Ministru kabinetam.

**J.Jurašs**: aicina deputātus paust savu attieksmi par LPS priekšlikumu balsojot.

*Balsojums: 0 par, 8 pret, 2 atturas.*

**1.priekšlikums nav atbalstīts.**

**J.Jurašs;** aicina izskatīt 2.priekšlikumu.

**V.Reitere:** informē, ka priekšlikums paredz 12.panta 28. punktā aizstāt vārdus “tai skaitā valsts un pašvaldību masu informācijas līdzekļus un tīmekļvietnes” ar vārdiem “tai skaitā pašvaldību informatīvajos izdevumos, valsts masu informācijas līdzekļos un valsts un pašvaldību tīmekļvietnes”. Norāda, ka kopš 2017. gada 13.jūlija pašvaldību informatīvie izdevumi nav uzskatāmi par masu informācijas līdzekļiem, proti, likuma “Par presi un citiem masu informācijas līdzekļiem” 2.panta otrā daļa nosaka, šā likuma noteikumi neattiecas uz valsts varas un pārvaldes institūciju instrukcijām, normatīvajiem aktiem, tiesu un arbitrāžas prakses periodiskajiem biļeteniem, mācību un zinātnisko iestāžu izdotajiem materiāliem un pašvaldību informatīvajiem izdevumiem. Tātad, pašvaldību informatīvajiem izdevumiem nepiemēro masu informācijas līdzekļa definīciju. Līdz ar to priekšlikumā precizēta juridiskā terminoloģija.

**S.Irbe**: vērš uzmanību uz arī citu terminu lietošanu 28.punkta redakcijā, tādu kā “sociālie tīkli” un masu informācijas līdzekļi”, kas būtu precizējami. Tāpat apsverams jautājums par privāto informācijas līdzekļu izmantošanu.

**V.Vītoliņš**: neatbalsta priekšlikumu. Atkārtoti norāda, ka šis pants nosaka policijas darbinieka tiesības un atsauce uz likumu “Par presi un citiem masu informācijas līdzekļiem” ir nevietā.

**L.Millere**: neatbalsta priekšlikumu. Norāda, ka uz 3.lasījumu būtu jāprecizē terminoloģija.

**J.Jurašs**: ierosina LPS otro priekšlikumu neatbalstīt.

*Deputāti 2.priekšlikumu neatbalsta.*

**2.priekšlikums nav atbalstīts.**

**J.Jurašs:** aicina izskatīt 3.priekšlikumu.

**V.Vītoliņš**: skaidro, ka priekšlikums paredz izslēgt nosacījumu, ka Pašvaldības policijas paraugnolikumu apstiprina Ministru kabinets, jo tas ir formāls un pēc būtības dublē likumā ietvertās normas.

**V.Reitere**: priekšlikumu atbalsta.

**A.Mičulis**: priekšlikumu atbalsta.

**L.Millere**: priekšlikumu atbalsta.

**J.Jurašs**: aicina 3.priekšlikumu atbalstīt.

*Deputāti 3.priekšlikumu atbalsta* *vienbalsīgi.*

**3.priekšlikums atbalstīts.**

**J.Jurašs**: aicina izskatīt 4.priekslikumu.

**V.Reitere**: skaidro, ka atskurbtuvju jautājums valstī nav atrisināts. Pašvaldības brīvprātīgi realizē iniciatīvu - atskurbtuvju jeb iestāžu, kas veic atskurbšanas funkciju, izveidi. Tiek slēgti sadarbības līgumi starp pašvaldībām, sniedzot atskurbināšanas pakalpojumus. Valsts budžeta atbalsts ir neliels un nepietiekams, nav arī skaidras normatīvās bāzes. LPS ieskatā ir nepieciešams pārejas periods iestāžu, kas sniegs atskurbināšanas pakalpojumus, izveidei un finansēšanai, kā arī normatīvās bāzes sakārtošanai.

**V.Vītoliņš**: priekšlikumu neatbalsta. Norāda, ka likums Par policiju nerisina atskurbtuvju izveides jautājumus.

**J.Ādamsons**: priekšlikumu neatbalsta.

**L.Millere**: piekrīt, ka šajā likumā nevar regulēt atskurbtuvju jautājumu.

**J.Jurašs**: ierosina priekšlikumu neatbalstīt.

*Deputāti 4.priekšlikumu neatbalsta.*

**4.priekšlikums nav atbalstīts.**

**J.Jurašs:** aicina likumprojektu atbalstīt otrajam lasījumam.

*Deputāti likumprojektu atbalsta vienbalsīgi.*

**J.Jurašs**: ierosina noteikt priekšlikumu iesniegšanas termiņu trešajam lasījumam.

**J.Ādamsons**: ierosina noteikt termiņu 2 nedēļas.

**L.Millere**: piekrīt, ka 2 nedēļas būs pietiekamas.

*Deputātiem iebildumu nav.*

**V.Vītoliņš**: apsola, ka tiks sakārtota 12.panta 9.punkta redakcija attiecībā uz terminu “iestāde”.

**Lēmums:**

 **-** - likumprojektu “Grozījumi likumā “Par policiju”” (Nr. 2/Lp13). atbalstīt un virzīt izskatīšanai Saeimā otrajā lasījumā.

- noteikt priekšlikumu iesniegšanas termiņu trešajam lasījumam – 2 nedēļas.

**J.Jurašs**: pie jautājuma **Dažādi** informē, ka no 30. janvāra līdz 03. februārim Rīgā viesosies Leonīds Volkovs, Alekseja Navaļnija štāba vadītājs. Viņš izteicis vēlēšanos tikties ar Aizsardzības komisijas locekļiem, lai pārrunātu korupciju Krievijā un tās "importu" Eiropā. Jautā, vai komisijas locekļiem būtu interese tikties ar Volkova kungu un viņu uzklausīt? Ārlietu ministrijas Krievijas nodaļa šo tikšanos atbalsta un izteikusi vēlēšanos atsūtīt uz tikšanos arī savu pārstāvi. Tikšanās varētu notikt piektdien, 1. februārī, piemēram, plkst. 10.00. Jautā, kādi būtu priekšlikumi par tikšanās vietu un laiku. Tikšanās ir deputāta M.Staķa iniciatīva.

**E.Šnore**: ierosina tikšanos organizēt 31. janvārī.

**A.Latkovskis:** ierosina tikšanos organizēt 31.janvārī plkst.12.30.

**M.Staķis**: ierosina tikšanos organizēt Sarkanajā zālē.

*Deputāti vienojas tikties ar L.Volkovu 31.01. plkst. 12.30 Sarkanajā zālē.*

*Sēde pabeigta 2019.gada 29.janvārī plkst. 11.10*

Komisijas priekšsēdētājs J.Jurašs

Komisijas sekretārs E.Šnore

Komisijas konsultante M.Markevica